# Lokal forskrift om permisjon fra skolen i Heim kommune

Fastsatt av Heim kommunestyre 20.06.2024 med hjemmel i lov 9. juni 2023 nr. 30 om grunnskolen og den videregående opplæring (opplæringsloven) §2-2.

# § 1 Formål og virkeområde

Formålet med forskriften er å sikre lik praksis for skolene i Heim kommune, og gi alle elever og foresatte forutsigbarhet og en så lik behandling som mulig. Skolen må alltid foreta en individuell vurdering om det er forsvarlig å gi elevene permisjon. Elevens beste skal være et grunnleggende hensyn.

# § 2 Lovgrunnlag

Kommunen kan med hjemmel i opplæringsloven § 2-2 fjerde og femte ledd gi forskrift om permisjon fra skolen.

▪ «Kommunen kan gi ein elev permisjon frå skolen dersom eleven får ei opplæring som samla sett er forsvarleg. Kommunen gir forskrift om permisjon frå skolen.»

▪ «Ein elev som høyrer til eit anna trussamfunn enn Den norske kyrkja, har rett til permisjon frå skolen dei dagane trussamfunnet har helgedag, dersom foreldra sørgjer for den opplæringa som må til for at eleven skal kunne følgje med i opplæringa på skolen etter fråværet.»

# § 3 Søknad om permisjon

Elever i Heimskolen kan søke om permisjon i inntil to uker (10 skoledager). Søkes det om fri utover to uker (10 skoledager) vil eleven tas ut av skolen, og må søke seg inn igjen når eleven er tilbake.

Skolen skal vurdere om det er forsvarlig at eleven innvilges permisjon. I vurderingen skal det blant annet legges vekt på:

* Hva som er det beste for eleven, og hva eleven selv mener
* Skolens planlagte undervisningsopplegg i perioden det søkes for
* Elevens faglige nivå
* Elevens fraværsstatistikk
* Hvilket læringsutbytte eleven ellers vil få i permisjonstiden

Det innvilges som hovedregel ikke permisjon i perioder der det blir gjennomført statlige kartleggingsprøver, nasjonale prøver, avgjørende vurderingssituasjoner på ungdomskolen og eksamener. Det er ikke ønskelig at det søkes om permisjon i oppstart av nytt skoleår.

Foresatte har plikt til å sørge for nødvendig opplæring under fraværet, slik at eleven kan følge med på opplæringen på skolen etter fraværet. Dette innebærer å oppsøke nødvendig informasjon på skolens læringsplattformer.

# § 4 Permisjon ved helligdager

Elever som tilhører et annet trossamfunn enn Den norske kirke, har rett til permisjon ved helligdager, etter søknad. Bestemmelsen gir elevene rett til permisjon på alle helligdager innenfor det trossamfunnet de tilhører. Foresatte skal sørge for den opplæringa som må til for at eleven skal kunne følge med i opplæringa på skolen etter fraværet.

# § 5 Saksbehandling

Søknad om permisjon sendes via Visma Flyt skole. Søknaden må komme i rimelig tid før permisjonen det søkes fri til.

Det vil være kontaktlærer som vurderer og eventuelt innvilger permisjon for en dag.

Permisjon for mer enn en dag behandles av rektor/avdelingsleder, som fatter enkeltvedtak i saken. Vedtaket skal inneholde en helhetlig vurdering av elevens mulighet for å få innvilget permisjon, og skal inneholde begrunnelse dersom det gis avslag.

# § 6 Ikrafttredelse

Forskriften trer i kraft 01.08.24. Samtidig oppheves tidligere permisjonsregler.